' 4 ชาติอาเซียน' คัดค้านจีนล็อบบี้ให้เมียนมากลับร่วมประชุมสุดยอดปลายเดือนนี้
Chinese envoy has lobbied Southeast Asian nations to let Myanmar's military ruler attend regional summit being hosted by China's president next week but has met stiff opposition, diplomatic sources say
พลเอกมิน อ่อง หล่าย ผู้นำรัฐบาลทหารเมียนมาซึ่งทำรัฐประหารเมื่อเดือนกุมภาพันธ์ ไม่ได้รับเชิญให้เข้าร่วมประชุมระดับผู้นำของสมาคมประชาชาติเอเชียตะวันออกเฉียงใต้ หรือ อาเซียน เมื่อเดือนที่แล้ว ภายใต้เหตุผลว่ารัฐบาลทหารเมียนมาไม่ปฏิบัติตาม "ฉันทามติ 5 ข้อ" ที่ตกลงไว้กับอาเซียนเมื่อต้นปีนี้ ซึ่งรวมถึงการอนุญาตให้ผู้แทนของอาเซียนเดินทางเข้าไปพบกับอดีตผู้นำรัฐบาลพลเรือนของเมียนมา แหล่งข่าวทางการทูตในอาเซียนซึ่งไม่เปิดเผยชื่อ เปิดเผยว่า 4 ประเทศ คือ อินโดนีเซีย บรูไน มาเลเซียและสิงคโปร์ ไม่ต้องการให้พลเอกมิน อ่อง หล่าย กลับเข้าร่วมการประชุมสุดยอด จีน-อาเซียน ซึ่งมีประธานาธิบดีจีนสี จิ้นผิง เป็นเจ้าภาพ ในวันที่ 22 พฤศจิกายนนี้ โฆษกกระทรวงการต่างประเทศอินโดนีเซีย ยืนยันจุดยืนเดิมของอินโดนีเซีย คือการยินยอมให้ผู้แทนเมียนมาที่ไม่เกี่ยวข้องกับการเมืองเป็นผู้เข้าร่วมการประชุมครั้งนี้ ที่ผ่านมา อินโดนีเซียถือเป็นหนึ่งในประเทศสมาชิกอาเซียนที่ออกมาวิพากษ์วิจารณ์รับบาลทหารเมียนมามากที่สุด โดยรัฐมนตรีว่าการกระทรวงการต่างประเทศอินโดนีเซีย เรตโน มาร์ซูดี กล่าวว่า เมียนมาไม่ควรมีผู้แทนเข้าร่วมการประชุมระหว่างประเทศจนกว่าจะมีการนำระบอบประชาธิปไตยกลับคืนมา ขณะเดียวกัน แหล่งข่าวทางการทูตในอาเซียนระบุว่า ผู้แทนพิเศษของจีนด้านกิจการอาเซียน ซุน เกาเสียง ได้เดินทางเยือนสิงคโปร์และบรูไนเมื่อสัปดาห์ที่แล้วเพื่อล็อบบี้ให้เมียนมาได้กลับเข้าร่วมในการประชุม แต่ทั้งสองประเทศยืนยันจุดยืนเดิมเช่นกัน และนายซุนได้กล่าวกับผู้นำทหารเมียนมาที่กรุงเนปิดอว์ในช่วงสุดสัปดาห์ว่า จีนจำเป็นต้องยอมรับจุดยืนดังกล่าวของอาเซียน ทางด้านโฆษกกระทรวงการต่างประเทศจีน จ้าว หลี่เจียน กล่าวเมื่อวันอังคารว่า จีนสนับสนุนให้ทุกกลุ่มในเมียนมาหาทางออกผ่านการเจรจา และทำงานร่วมกับประชาคมนานาชาติในการฟื้นฟูความมั่นคงและนำระบอบประชาธิปไตยกลับคืนสู่เมียนมา